
BEVEZETÉS HELYETT 

Ez a Magyar Képzőművészeti Egyetemen több mint fél évtizede: 2007 óta működő 
Művészetelméleti és Művészetpedagógiai Kutatócsoport második kiadványa. A 
kutatócsoportot Hantos Károly vezeti. Mivel az előszavakat nem szokás elolvasni, és 
az olvasók úgyis a szerző írásaira kíváncsiak (hiszen máskülönben minek is vették 
volna kézbe/töltötték volna le ezt a kötetet), én is rövidre fogom. 

A tudomány és művészet/elmélet viszonya hosszú ideje izgalmas és sokat vitatott 
témának számít. És persze nem csak Snow híres/hírhedt, két kultúráról szóló 
tanulmánya óta. A témával foglalkozók ugyan nem értenek egyet abban, hogy vajon 
Thomas Young volt-e az utolsó „homo universalis" vagy még a 19. század eleje előtt 
elkövetkezett az a pillanat, amikor már senki sem tudta átfogni a teljes emberi 
tudást, de utána már biztosan nem volt ilyen. És ami azt illeti, Ann. M. Blair egy teljes 
könyvet szentelt annak is, hogy az információs kornak tulajdonított adatrobbanás 
nem is olyan új, mint gondolnánk, és a „modern kor" előtt is igencsak komoly (sőt) 
problémát jelentett a felhalmozott információk kezelése. 

De nem ez a lényeg. És még csak nem is az, hogy mire az 1800-as évek első felében 
Young meghal, addigra az addigi, intenzív olvasást: ugyannak a néhány könyvnek az 
élethosszig való tanulmányozását felváltja az extenzív olvasás, vagyis az, hogy mindig 
lesz egy regény/verses kötet/tudományos monográfia, ami még nem volt a 
kezünkben. Mert mindig adnak ki újakat. És ez aztán maga után hozza az 
idényszerzők (=bestseller írók) megjelenését, továbbá azt a meggyőződést, hogy egy 
olyan világban, ahol (ma már) 130 millió könyvnek (és mindenki döntse el maga, 
hogy ez sok-e vagy kevés) van ISBN-száma, úgyis csak loholhatunk az információk 
után, és sosem fogunk „eleget tudni". 

Ehhez képest Hantos Károly tanulmányai (azé a Hantos Károlyé, aki egyszerre 
képzőművész, egyetemi oktató és képzőművész tanár meg tudományszervező) arról 
szólnak, hogy miként lehet a számára (és számunkra, olvasói számára is) izgalmas 
területeket művészetelméleti/művészetpedagógia szemszögből is közelítve átfogni, 
és egy-egy tanulmányba összesűríteni úgy, hogy ne csupán a lényeg ne vesszen el, 
hanem bízvást újdonságokat is találhassunk benne. 

Nem csak mi, hanem akárThomas Young is. 
Dr. Galántai Zoltán 

2013. március 19., Tihanyi Művésztelep 

A KREATIVITÁS KREATÚRÁI. A KREATIVITÁS 
TÉRHÓDÍTÁSÁNAK ILLÚZIÓJA 




Ennek az esszének az eredeti verziójában „Az alkotóképesség szörnyei" cím 
szerepelt. Ez metaforikus jellegű szójáték, amely esszémben a kreativitás kifejezés 
jelentésváltozásai nyomán kialakult tévutakra, félreértésekre, vadhajtásokra és az 
ezekkel kapcsolatos téves illúziókra utal. Nem szörnyek ezek igazán, hanem olyan 
veszélyes illúziók, amelyek megtéveszthetik a gyanútlan érdeklődőt, és gellert 
adhatnak a vezetés, oktatás, fejlesztés, innovatív irányának. 

Sokak szerint korunk a tömegmanipuláció kora, de a kreativitás kultusza kapcsán úgy 
is fogalmazhatunk, hogy a jelentésvesztésig kiterjesztett érvényességű művészetek 
kora. Feszesebben fogalmazva; „a nem alkotó művészetek kora". A kifejezés 
ellentmondást tartalmaz. írásomban éppen erre az ellentmondásra szeretnék 
rávilágítani. A XXI. századi illuzionizmus, az általános mentális változások, a 
tömegmédiumok kibővült hatókörének következtében uralkodóvá vált civilizációnk 

szinte minden szegletében. Miközben a művészetek a hatáskeltés ilyen jellegű 
eszközeinek használatától többnyire szemérmesen visszahúzódtak, a kommunikáció 
minden egyéb szegmensében burjánzik az illuzionizmus. Nem mentes ettől a piac, a 
gazdaság, a politika. 

A KREATIVITÁS FOGALMÁNAK VÁLTOZÓ TARTALMA 

A kreativitás kifejezés különös jelentésváltozáson és érvényességi körbővülésen 
ment át az utóbbi évtizedekben. Mondhatnánk úgy is, hogy a kreatív 
fogalomhasználat és a fogalmi devalválódás áldozatává vált. Az alkotóképesség 
jelentés hagyományosan az un. autonóm és a tervező művészetekhez kapcsolódik. A 
görög mitológiában a kovács Hephaistos a kézművesek, konstruktőrök, 
képzőművészek, így a „kreativitás és innováció istene", aki Pallas Athénével közösen 
az alkotói mesterségek gyakorlati és szellemi oldalát képviseli. A kreativitás 
fogalmának kiterjesztését jobbára a XX. század második felében a témakörrel 
foglalkozó pszichológiai kutatások nyomán születő definíciós kísérletek indították el. 
A II. világháború utáni újjáépítés és az ugrásszerű technikai fejlődés konjunktúrát 
teremtett az innováció szempontjából fontos újító alkotóképességnek. Az 
„innovációs nyomás" hatására beindult a „szellemi újdonság-gyár". J.P. Guilford úgy 
határozta meg a kreativitás fogalmát, hogy; új gondolatok létrehozására, újításra, 
felfedezésre való képesség. Arthur Koestler úgy definiálja a kreativitást, mint a 
korábban össze nem függő struktúrák additív kombinációinak létrehozási 
képességét. A kutatók jobbára az intellektuális, kognitív képességekkel való 
viszonyrendszerben helyezték el a kreativitást. Az intelligenciakutatások éppúgy 
megkísérelték megragadni az összetett tulajdonságrendszer mibenlétét, mint a 
kreativitásét. Alfréd Binet szerint az intelligencia; az ítélőképesség, a gyakorlati érzék, 
a kezdeményezés, az alkalmazkodás és az önkritika képessége. Az 1994-ben 
közzétett Mainstream Science on Intelligence című, több kutató által jegyzett 
definíció szerint; az intelligencia általános mentális képesség, amely többek között 
tartalmazza az érvelés, a tervezés, a problémamegoldás, az absztrakt gondolkodás, a 
komplex ideák megértése, a gyors tanulás és a tapasztalatokból való okulás 
képességét. Douglas Richárd Hofstadter szerint az intelligencia ismérvei; a 
helyzetekre adott rugalmas válasz, a kedvező körülmények kihasználása, a 
kétértelmű vagy ellentmondó üzenetek értelmezése, egy adott helyzetben az elemek 
egymáshoz viszonyított fontosságának felismerése, hasonlóságok keresése a 
helyzeteket elválasztó különbségek ellenére, különbségek tétele a helyzeteket 
összekapcsoló hasonlóságok ellenére, a régi gondolatokból új összetétellel új 
gondolatok előállítása, új gondolatok alkotása. Az intelligencia és a kreativitás 
meghatározásai alapján tapasztalhatjuk, hogy közös ismérvek, átfedő motívumok 
jellemzik őket; mint az ítélőképesség, tervezőképesség, az alkalmazkodó, a 
problémamegoldó, kezdeményező képesség, a gyakorlati érzék. A definíciókban 
található átfedés azért nyugtat meg, mert tapasztalataim szerint az alkotóképesség 
intelligenciát feltételez, az intelligencia pedig képessé tesz az alkotásra. 
Szétválasztásuk még akkor is erőltetettnek tűnik, ha (, mint a későbbi 

meghatározásokban), különböző lépésekben határozzuk meg dominanciájukat. (Az 
első' fázis inkább a kreativitásé, az utolsó pedig jobbára az intelligenciáé.) Az alkotói 
működés gyakorlatában ez a legritkább esetben történik így. (Inkább professzionális 
környezetben, a problémamegoldó feladatok ellátása esetén lehet jellemző.) Az 
alkotói gyakorlatban, a legtöbb esetben maga az alkotási folyamat generálja a 
következő tervet. Modellje inkább evolúciós, mint lineáris természetű, bár az 
alapötlet váratlan körülmények között is megszülethet. A fogalmi tudatosulást 
(heuréka pillanatot) megelőző fázist Polányi Mihály „hallgatólagos tudásnak" (tacit 
knowledge) nevezete. Az alkotóképesség és az intelligencia bármilyen óvatos 
szétválasztása véleményem szerint tévútra vezet. Az újabb vizsgálatok nyomán, a 
kognitív (IQ) és érzelmi (EQ) intelligencia viszonya kapcsán feltárt összefüggések 
mindezt megerősítik. 



AZ AGYFÉLTEKÉK FUNKCIÓINAK KAPCSOLATA 



Egy másik, agyantropológiai megközelítési mód alapja az, hogy bizonyos 
tulajdonságok, képességek hozzárendelhetők egyes agyterületekhez. A logikai, nyelvi 
képességek általában a bal agyfélteke, míg a téri - vizuális gondolkodás a jobb 
agyfélteke területeinek kompetenciája. A bal agyfélteke funkciói inkább a 
folyamatokért, míg a jobb agyfélteke területei a paralel műveletekért felelősek. 

Elterjedt kognitív pszichológiai felfogás, amely a mentális reprezentáció eredendő 
vizuális elemét személyiségfejlődési fázisként értelmezi, a kognitív térkép kialakulása 
és túlhaladása, a fogalmi absztrakció és az ezzel kapcsolatos algoritmikus 
gondolkodás irányába. Noam Chomsky emellett hierarchikus rendbe állította a 
megismerési funkciókat; a bal agyfélteke területeihez köthető funkciókat (mint a 
matematika, nyelv) magasabb-rendűnek nyilvánítva. Véleményem szerint az 
agyterületek funkciómegosztása kapcsán nem beszélhetünk fejlődési fázisról, 
sorrendiségről éppúgy, mint ahogy hierarchikus rendről sem. Az érzékelést nem 
lehet szétválasztani az általa érintett agyterületek alapján az értelmezéstől, 
műveletiségtől, ha úgy tetszik a gondolkodástól. A vizuális absztrakció éppúgy lehet 
műveleti elem, mint a fogalmi. Ha episztemológiai szempontból eltérő módon is, de 
műveleti működésük párhuzamos, nem időszakos, nem váltakozó, hanem funkció- 
függőén folyamatos. Az intelligenciát nem azonosíthatjuk kizárólag a bal agyfélteke 
területeihez köthető funkciókkal, mint ahogy a kreativitást sem köthetjük csupán a 
jobb agyfélteke területeinek aktivitásához. Kölcsönhatás áll fenn közöttük, nem 
pedig hierarchikus viszony. Az újabb kutatások eredményei egyre inkább megerősítik 
azt az álláspontot, hogy az agyterületek funkcionális kapcsolatai az intelligenciával és 
az átfedésben lévő kreativitással arányosak, fejlettségük az eltérő funkciók 
együttműködésén, összhangján múlik. Carl Sagan szerint: „A komplex 
problémamegoldás változó körülmények között mindkét agyfélteke aktivitását 
igényli", majd (szerintem kissé túlzó optimizmussal) hozzáteszi; „a jövőbe vezető út a 
corpus callosumon keresztül vezet". (A corpus callosum (CC) azaz kéregestest, a két 
agyféltekét összekötő, több mint 200 millió idegszálból álló rostköteg.) Az 
eredményes sakkozó tud úgy nézni a figurák állására, mintha először látná, miközben 
az általa is meghatározott műveleti folyamatban jött létre. Egyszerre képes a 
folyamatelemzésre-és, tervezésre, valamint az állás geometriai összefüggéseinek 
parallel áttekintésére. Ez szintén a „dialektikus" és „metafizikus" megközelítés (avagy 
a bal és jobb agyfélteke aktív területei) által való műveletek összhangjának a példája. 
Az intelligencia oly mértékben átfogó képességcsoport, hogy támpontként a kutatók 
típusokat különböztetnek meg. Ilyenek például Howard Gardner pszichológus 
intelligencia típusai: Logikai, matematikai intelligencia, verbális - nyelvi intelligencia, 
vizuális - térbeli intelligencia, testi - kinesztetikus intelligencia, interperszonális és 
intraperszonális (szociális és önismereti) intelligencia, zenei - ritmus intelligencia. Ha 
megvizsgáljuk ezeket az intelligenciatípusokat, akkor arra következtetésre juthatunk, 
hogy mindegyik kapcsolható valamely alkotói tevékenységi körhöz, művészeti ághoz. 
A kreatív attitűd efféle körvonalazása talán még illeszthető az eredeti, vagy történeti 
alkotóképesség fogalmához. Újabb elem viszont a nonkonformitással kapcsolatos 
mozzanatok vizsgálata. Guilford már úgy állítja szembe a konvergens és divergens 
gondolkodást, hogy az elsőt az intelligenciával, a másodikat a kreativitással társítja. 
Ez a megközelítés véleményem szerint téves, mert nem veszi figyelembe azt, hogy az 
alkotóképesség magába foglalja, és kölcsönhatásban feltételezi az intelligenciát 
éppúgy, mint a kreativitás meghatározásában domináns szerepbe utalt divergens és 
non konform mozzanatokat. Úgy is fogalmazhatnék, hogy az intelligencia összetett 
fogalma éppúgy tartalmazza a kreativitás elemeit, mint ahogy a kreativitás fogalma 

az intelligencia mozzanatait. Szembeállításuk olyan félreértésekhez vezethet, 
amelyekről később még szót ejtenék. Enyhíti a problémát, hogy Guilford a divergens 
gondolkodást a különböző irányokban való gondolkodás értelmében használja. A 
szembeállítás ennek figyelembevételével sem állja meg a helyét, mert a kreativitás 
meghatározása (mint láttuk) jelentős mértékben az intelligencia ismérvei közé 
illeszkedik. 



NONKONFORMIZMUS ÉS KREATIVITÁS 




A konformitás és nonkonformitás dichotómiája, ebben az összefüggésben 
hasonlóképpen félrevezető. Az a nézet terjedt el, mintha két szembeállítható, 
önmagában is létező magatartásformáról lenne szó, nem pedig adott időpontban 
vizsgált kontextus-függő arányról. A tradíciókhoz, normákhoz, csoporthoz való 
igazodás és a külön út bejárásának additív igénye minden alkotóban valamilyen 
aktuális arányban jelen van. Minden mű a régi és az új mozzanatok 
viszonyrendszerét rejti. Richárd S. Crutchfield szociálpszichológus felfogása tovább 

megy, miszerint e két fogalom nem egymás ellentéte, mert mindkettő az egyéni 
autonómia feladásán alapul. Ez persze igaz, de miért is lenne viszonyítási pont (vagy 
végső cél) az egyéni autonómia megőrzése? A mai általános helyzetképben rejlő 
paradoxon: Oly konformista korban élünk, hogy bizonyos mértékig szinte mindenki 
hasonlóan nonkonformista kíván lenni. 




Általában éppen abban válik hasonlatossá, amiben különbözni kíván. Cornelius 
Castoriadis véleménye szerint a történelem legkonformistább időszakát éljük. A 
nonkonformitás és a kreativitás kapcsolatának félreértése elvezet a sokak által az 
alkotói magatartásban szükségszerűként feltételezett deviancia fogalmához. A 
deviancia nem az alkotói attitűd része. Nem az építés, hanem a rombolás jelenlétét 
jelzi. A kreativitás egzisztenciális kettőssége; az önmegvalósítás és a közösség 
számára áldozott energia valamilyen arányú keveréke. Az önmegvalósítás éppen 
abban érvényesülhet, hogy beépül a közösség továbbadható értékeinek 
rendszerébe, magába a kultúrába. A kulturális asszimiláció időigényes, tehát a 
folyamat nem gyorsítható mértéktelenül. Minél nagyobb az újdonság aránya, annál 
nehezebben és lassabban válik közkinccsé, minél kevesebb a hozzáadott érték, annál 
gyorsabb lehet a beépülés. Visszatérve a kreativitás jelentésmódosulásainak 
gyökereihez, J. P. Guilford úgy vélte, hogy a kreativitás; „divergens gondolkodás a 
problémamegoldásban". A már kritikával illetett divergens - konvergens 

szembeállítás mellett, itt jelenik meg a problémamegoldó magatartás és az alkotói 
attitűd tartalmi egybefűzése. A problémamegoldó magatartás nagyságrendekkel 
nagyobb léptékű érvényességi kört érint, mint az alkotói attitűd. A kettő 
összemosása radikálisan kiterjeszti a kreativitás jelentését, vagy nagymértékben 
beszűkíti a problémamegoldó magatartás érvényességét. (A hó végi pénzzavar 
megoldandó probléma ugyan, de a megoldását a legritkább esetben nevezhetjük 
alkotásnak.) Az alkotás esetében additív produktum, érték képződik, a problémák 
kezelésében pedig megoldás. Ez persze nem jelenti azt, hogy az alkotási 
folyamatokban ne lenne szükség esetenként problémamegoldó képességekre, vagy 
bizonyos problémák kezelésében alkotói magatartásra. (Mindenesetre nem örülnék, 
ha mondjuk az adóhatóság túlzottan kreatív lenne, mint ahogy a hatóság sem örülne, 
ha a könyvelőm lenne az. Akkor sem örülnék, ha a gyógyszerészem, vagy a 
közjegyzőm kreatív lenne, de lehetőleg ne legyen az a pénztáros, a 
jegyzőkönyvvezető, vagy a postás sem.) A kreativitás kiterjesztett, a 
problémamegoldó magatartással összefüggésbe hozott értelmezése első sorban 
Erika Landau és Mérei Ferenc pszichológusok közvetítésével és Erdély Miklós aktív 
alkotói, elméleti, oktatói tevékenysége nyomán vált fokozatosan általánossá a hazai 
művészeti közélet progresszív szegmensében. A kádári éra időszakában, amikor a 
konformizmus nem csupán önként vállalt magatartásforma volt, hanem a hatalmi 
nyomás következménye is, az új fajta kreativitásértelmezés szellemi kibontakozási 
esélyt nyújtott a diktált mintákat követő, kordában tartott alkotói 
magatartásformákkal szemben. (Itt és akkor egyébként is kissé mást jelentett 
minden, mint tőlünk nyugatabbra.) Ami bizonyos művészeti berkekben frissítő, 
lendületet adó, inspiráló értelmezésként aktivizálódott, ugyanaz az alkotói 
szempontból improduktív (vagy reproduktív) területeken (nem meglepő módon) 
dermesztőleg hatott, vagy óvatos látszatkeltést generált. 



KREATIVITÁS ÉS MEGBÍZHATÓSÁG 

Vannak olyan működési területek, amelyek inkább szabálykövetést, pontosságot, 
megbízhatóságot igényelnek, nem pedig kreativitást. Rendezett körülmények között 
a tevékenységi körök többsége ilyen. A megbízhatóság ebben a relációban is sok 
értelmezési lehetőséget nyújtó kulcsfogalom. Az informatikában, 
minőségbiztosításban a hibák súlyosságára, vagy gyakoriságára vonatkozó érték. 
Valójában mi ettől távolabb álló jelentéskörben használjuk. Az empirikus adekvátság, 
kockázatmentesség, illetve minőség értelmezés már közelebbi támpontot ad. 
Témánk szemszögéből a megbízhatóság az új értelmezésű kreativitás tartalmi 
viszonyítási fogalmaként szerepel. A tradíciókhoz, mintákhoz, szabályokhoz való 
viszony, illetve a produktivitás - reproduktivitás arányaival kapcsolatos 
összefüggések szempontjából vizsgáljuk. A játékpszichológia és sport-pszichológia 
megközelítésében a kreativitás és a szabálykövetés összefüggése fontos szerepet 
játszik. Rendezett körülmények között a játékosok és versenyzők a legmegbízhatóbb 
szabálykövetők, hiszen a szabályok a teljesítmények összemérhetőségéért felelősek. 
(Ha ez esetleg ma már mégsem mindig így lenne, arról a legkevésbé a játékosok, 

versenyzők tehetnek.) A megfelelő kötöttségek, tisztázott viszonyok között zajló 
játék, verseny olyan megbízható megmérettetési körülményeket nyújthat, amelyek 
között a résztvevők teljes mértékben a teljesítményükre koncentrálhatnak. Aki a 
tisztázatlan körülmények folytán nem lehet biztos benne, hogy minek is köszönhető 
az adott eredménye, megfelelő támpontok nélkül továbbfejlődni sem igazán tud. A 
megbízhatóság és a fejleszthetőség összefüggése nem mutat divergenciát. Utalnom 
kell arra is, hogy a sporttudományi kutatások megerősítették a féltekei aszimmetria 
(lateralitás) kapcsán említett újabb kutatási eredményeket, amelyek a paralel 
fejlesztés fontosságának konklúziójához vezettek. 




Az összehangolt párhuzamos fejlesztés nem csak a szellemi, hanem a vele 
összefüggő fizikai fejlesztésre is érvényes. Az asztaliteniszezőnek mindkét kézzel, a 
labdarúgónak mindkét lábbal edzenie kell ahhoz, hogy egy szint fölött hatékonyan 
továbbfejlődhessen, mert a két oldal fokozódó különbsége akadályozná a szükséges 
oldal fejlődését. (A teljes kétkezesség persze ritka, de ennek oka a kondicionálás 
eddigi hiányosságainak is tulajdonítható.) A harmonikus fejlesztés igényére épülő 
kondicionálás nem csupán az egyéni kvalitások kibontakoztatását szolgálja, hanem a 
közösségi interaktivitás minőségét is. A megbízhatóságnak az egyéni tulajdonságok 
viszonyrendszerén kívül vannak lényeges közösségi vonatkozásai is. A civilizáció egyik 
alappillére éppen a megbízhatóság. Ez az egyszerű hétköznapi emberi interakciókra 

éppúgy vonatkozik, mint a makro és globális szférákra; mint a gazdasági, 
kereskedelmi, politikai műveletekre. Ennek hiánya a bizalmatlanság, lebéníthatja, 
önvédelmi célú bürokratikus eljárások tengerébe fojthatja a társadalmi működést. 



A KONVENCIÓK ÉS A KREATIVITÁS 




A neveléstudomány egyéb területein is találkozhatunk a kreativitás már felvázolt 
pszichológiai, episztemológiai értelmezési problémáinak hatásaival, valamint a 
szabályokhoz, konvenciókhoz, megbízható teljesítményekhez való diffúz viszonyának 
következményeivel. A konvenciókhoz való megváltozott viszony következtében a 
közoktatásban például, bizonyos körökben megkérdőjeleződött a történelmi (és 
irodalomtörténeti, művészettörténeti, zenetörténeti) tudásanyag hagyományos 
mélységű ismeretének szükségessége. Ha az ezzel kapcsolatos érvelések eredetét 
keressük, akkor elkerülhetetlenül találkozunk Thomas S Kuhn tudománytörténész, 
tudományfilozófus „A tudományos forradalmak szerkezete" című 1962-ben 
megjelent nagy hatású könyvének utóéletével. A leegyszerűsítő módon később 
„paradigma elméletnek" nevezett lényeges felismerése szerint; a tudás 
akkumulálódása diszkontinuus folyamat, amelyben egymástól időben és térben 
független, egymással összemérhetetlen paradigmák alkotják a fejlődés látszatát 
keltő tudománytörténetet. Elméletének félreértése, félremagyarázása folytán 

folyamatos támadások érték egész további munkássága alatt. Ugyanezért számos 
lelkes híve is akadt. Kéretlen követői a tradíciókkal kapcsolatos viszony globális 
megváltoztatása irányába terjesztették ki a paradigmákra vonatkozó elméletét. 
Víziójuk szerint a felhalmozott tudás nem szükséges a fejlődéshez, az alkotói 
aktivitáshoz, sőt korlátozhatja, akadályozhatja annak kibontakozását. Ennek máig élő 
romantikus vadhajtása az a (még tanári körökben is fellelhető) vélekedés, amely 
szerint minden gyermek eredendően tehetséges alkotó, csak a korlátolt oktatás 
feledteti el velük eredendő tudásukat. Visszatérve Kuhn-hoz, aki megriadva a könyve 
nyomán elburjánzó téveszméktől, melyek a tudományos berkekből kilépve, végső 
soron történelem-és tudományellenességet generáltak, egyre határozottabban 
bírálóival, mint híveivel értett inkább egyet. 1977-es Essential Tension című 
gyűjteményes kötetének kiemelt gondolata, hogy a tudomány mozgatója; a tradíciók 
és a folyamatos megújulás igénye közötti feszültség. Vélekedése szerint a 
tudománytörténeti tudás részét képező tudományos állítások ismerete nélkül az 
abban foglaltak meghaladása sem lehetséges. Ez akkor is igaz, ha a tudományos 
fejlődés nem lineáris szerkezetű. Napjainkig számos elmélet született a tudományos, 
kulturális fejlődéstörténettel kapcsolatban. Az idealizált lineáris fejlődésmodell 
helyébe több egyéb lépett; a paradigmatikus mellett az evolúciós, mátrixos, 
koncentrikus, ciklikus, stb. modellek kerültek előtérbe. Korszakunk egyik legátfogóbb 
igényű (, de homogénnek nem nevezhető) hipotézise a „kulturális entrópia" elmélet, 
amely a termodinamika második törvényének kivetítésén alapul. A törvény egy 
mondatban összefoglalható lényege, hogy zárt rendszereken belül a rendezetlenség 
visszafordíthatatlanul időarányosan nő. Albert Einstein véleménye szerint ez a 
törvény minden tudomány első számú alapelve. Fontosságának felismerése 
következtében jöttek létre a kiterjesztésével kapcsolatos elméletek. (A bolygónk 
persze nem tekinthető zárt rendszernek. Az ezzel kapcsolatos evolucionalista és 
kontra elméleteket most figyelmen kívül hagyhatjuk.) A globális emberi tevékenység 
egésze az entrópia növekedésével ellenkező irányú pályán halad, részleteiben 
viszont felismerhetők a rendezetlenség növekedésének ciklikusan megmutatkozó 
jelei. A kultúra időbeli szabályszerűségeinek modellezése ebből indulhat ki. Az 
entrópia analízisre vonatkozó példa szerint; ha a kultúra öngerjesztő fejlődése 
stagnál, érvénybe lép az entrópia növekedésének állapota. Elemzésre alkalmas 
például a tudományágak, művészeti műfajok, irányzatok, diffúz tendenciák ciklikus 
szaporodásának, majd rendeződésének jelensége. Minden ezzel kapcsolatos 
jelenségnek lényeges eleme az időtényező. A folyamatok törvényszerűségeinek 
megismerésében kiemelt jelentősége van a múlt és jelen viszonyának. A jelen a 
viszonyítási pont, a múlt pedig a jövővel kapcsolatos intervallumot határozza meg. 
Ha a folyamatok kapcsán nagyobb időszakot tekintünk át, nagyobb a jövőre 
vonatkozó áttekintésünk is. Éppen ezért nagyon fontos a múlthoz, történelemhez, 
tudomány-és művészettörténethez való viszonyunk tisztázása. Ha az intervallumot 
szűkre állítjuk, egyfajta sűrítéssel, az idő dimenzió beszűkítésével a jövőre irányuló 
távlatainkat csökkentjük. Ha a történetet kiiktatjuk, egyben a jövővel is leszámolunk. 
Korszakunkban a fejlődés gyorsulásával a múlt szaporodó eredményeinek 
érvényességi ideje egyre rövidebb. Ebből sokak számára az a tanulság szűrhető le, 

hogy felesleges az ezekkel kapcsolatos ismeretek átadása. A gyorsuló civilizációs 
fejlődés nem az ember, hanem az őt körülvevő tárgyi világ fejlődése, amelynek 
expanziója olyan méreteket ölthet, ami már veszélyezteti a valódi célt, az emberi 
életminőséget. Az újdonság kultusza a konzumvilágban olyan méreteket ölt, hogy a 
speciális piacok (mint pl.; a műtárgypiac) kivételével aránytalanul leértékelődik 
minden, ami régi. Az újdonság sok esetben illúzió, pszeudo új; újracsomagolást, 
átnevezést, vagy tervezett ciklikus adagolást takar. Új kontextusban a régi is lehet új. 
Akinek hiányosak a „régivel" kapcsolatos ismeretei, annak egyébként is könnyebben 
lehet minden új. 



A TUDÁSÖRÖKÍTÉS DILEMMÁI 




Visszatérve a tudásörökítés ezzel kapcsolatos problémáira, vizsgáljunk meg egy 
példát: A vizuális nevelés több évtizedes küzdelmet folytatott azért, hogy a tradíciók 
kánonok, minták reproduktív nyomása alól felszabadítsa a művészeti közoktatásban 
és szakoktatásban résztvevőket. A zászlóra a tradícióktól való elszakadás, az alkotói 
szabadság, az önmegvalósítás, a játékosság, a kreativitás került. A cél 
meghatározásának elméleti hiányosságai és a gyakorlat ettől is eltérő iránya miatt, a 
folyamat gellert kapott. Ma már mindez, erősen karakterizálva; a továbbadható 
tudás meghatározásának hiánya, a szabálymentesség, a szellemi diffúzió, az 

16 



HANTOS KÁROLY: KÉPESSÉGEK ÉS KÉPTELENSÉGEK KÉPEKKEL 
MŰVÉSZETELMÉLETI ÉS MŰVÉSZETPEDAGÓGIAI ÍRÁSOK 



individuum irányt-vesztett konformizmusa, tehát végső soron a tanítás-mentesség 
felé gravitál. A folyamat végén eljuthatunk az eredeti cél, a szellemi felszabadítás 
ellentétéhez. A történtek ismeretében nem tarthatjuk véletlennek, hogy a vizuális 
nevelés közoktatási programjaiban a legelterjedtebb technika a montázs. 
Elterjedésének oka (a gyakorlati időhiány mellett) a kulturális homogenitás hiánya, 
az információs paralelitás (történet-mentesség), az értékkiegyenlítődés, és a 
kreativitás technikai szempontból hatékony mímelése. (A montázs technika 
különféle helyekről származó képek, motívumok, esetleg szövegek, rajzok 
egybekomponálásával hoz létre új interpretációs alapanyagot.) Az alkotói attitűd 
mímelése, az ál-kreativitás sok kárt okoz a művészeti nevelésben, de még inkább 
azon kívül. A kreativitás nem a parttalan szabálymentesség közegében, hanem a 
kötöttségek között kifejtett szabad cselekvésben bontakozik ki. A közösségi 
szabályok ismerete, a tudás és műveltség nem akadályozza, hanem serkenti a 
kreativitás kibontakoztatását. A vizuális nevelésben elterjedt játékosság jó esetben 
nem csupán a kellemes időtöltést célozza. A tudásátadással összekötött fejlesztés 
harmonizálása olyan alapvető cél, amely szervessé teheti a meglehetősen 
atomizálódott, funkcióját tekintve elbizonytalanodott intézményes oktatást. Ehhez 
az alkotás kulturális kontextusának és a kreativitás fejlesztésének összefüggő 
rendszerét kell megteremtenünk. A történelem tanulságai alapján, ha egy civilizáció 
nem tudja meghatározni a továbbadásra érdemes tudásanyagát, annak nincs jövője. 
Minden új, beleértve a tudományos paradigmákat is, csak a meglévő eredményekkel 
való viszonyrendszerében értelmezhető. A műveltségi kontextusban való elhelyezés 
nélkül az új eredmények nem találják meg a helyüket, szervetlen, egymástól és az 
előzményektől független halmazt alkotnak, amely így nem válhat a kultúra, a 
tudásörökítés részévé. Egy tudományos elmélet, művészeti alkotás tartalmi 
tényezője a térbeli és időbeli konstelláció, amelyben született. A tudománytörténet 
számos nagyszerű felfedezést, találmányt tárt fel, amelyek a saját korukban 
érdektelenségbe fulladtak. Ezek esetében az (utólag interpretált) aktuális 
érdektelenség oka éppen az lehetett, hogy hiányzott az a szellemi, gazdasági, 
társadalmi beágyazottság, amely sikerének, maradandóságának feltétele lett volna. 
Máig ismerős innovációs helyzet: „Megoldás, amely problémát keres". A kulturális 
beágyazódás körülményeit és aktusát sem az alkotás, sem a befogadás nem 
nélkülözheti. Ezért kétes kimenetelű szellemi kaland például a művészeti, történeti 
tudás mellett, az általános természettudományos, matematikai ismeretek 
szükségességének megkérdőjelezése. (Ismerős szlogen: Elég, ha tudjuk; hol nézzünk 
utána.) Az átadható tudáselemek hiányában a fejlesztés is akadályokba ütközik. Ha 
nem marad tudáselem, amivel műveleteket végezhetünk, hát nem végzünk 
műveleteket. Ha a deklaráció szintjén maradva; az összefüggések ismeretének 
átadására vállalkozunk, de eközben az érzékeléstől, élménytől elszakított stilizált és 
tömörített tudáselemeket adunk át, akkor az eredetüket vesztett interpretációk 
konformizmust erősítő, minden kreatív mozzanatot hátráltató, műveltséget és 
érdeklődést egyre inkább nélkülöző világába tévedhetünk. 

A „TUDÁSPROTÉZIS" 




Az intelligencia és kreativitás kibontakoztatásának olyan nem várt gátja is akad, 
amely (az optimista felfogás szerint) éppen az emberi szellemi teljesítmények 
segítése céljából fejlődött a mai szintre. A gyorsuló civilizációs fejlődés egyre inkább 
eltávolodik az emberi életciklusokhoz igazodó biológiai és intellektuális fejlődés 
tolerálható ütemétől. Pedig a tudásörökítés jelentősége éppen azokban a 
szocializációs folyamatokban a legnagyobb, amelyek a személyes és társadalmi 
fejlődési ciklusok egymással való viszonyát harmonizálják. A technikai civilizáció 
fejlődése olyan mellékkörülményekkel jár, amelyek egyre nagyobb fontosságot 
kapnak. Az innovatív technikai fejlődés determinált folyamat. Az emberi kreativitás 
és az eszközhasználat expanziója a történelem előtti időktől kezdve létrehozta, az un. 
második természetet, azt a technikai környezetet, amelynek instrumentumai 
pótolják az emberi hiányosságokat (fizikai erő, gyorsaság, vízben, levegőben 
mozgás...), növelik a negatív környezeti hatásokkal, klimatikus viszonyokkal, 
veszélyekkel való ellenálló képességeinket és fokozzák kényelmünket. A 
szolgálatunkba állított eszközök célja ugyan mindig is létünk megkönnyítése, fizikai 
képességeink kiterjesztése volt, de időközben a mennyiségi és minőségi fejlődés 
során oly mértékben eluralkodtak rajtunk, hogy megbomlott a természettel való 
önfenntartó viszony egyensúlya. Egyre inkább rászorulunk a minket körülvevő, 
kiszolgáló eszköz-környezetre. Akit kiszolgálnak, az kiszolgált és egyben 

kiszolgáltatott is. A kényelmünket szolgáló eszközök fokozzák kényelmességünket, a 
hiányosságainkat pótló eszközök pedig voltaképpen fokozhatják hiányosságainkat. A 
probléma globális vonulatát, egyik előző írásomban, mint „protézis civilizáció" 
neveztem meg. A szellemi képességeink (érzékelés, gondolkodás, kommunikáció...) 
kiterjesztésére szolgáló számítástechnikai, informatikai eszközök fejlődésének olyan 
fázisába jutottunk, amikor reális veszéllyé vált, hogy az eszközök segítségére építve, 
egyre inkább lemondunk több alapvető szellemi tevékenységről. Memóriánkat, így a 
műveltségünk alapjait képező tárgyi ismereteink adatait a digitális adatbázisok, 
algoritmusokban megfogalmazható logikai műveleteinket a processzorok, a 
gondolkodásunk szocializáló kommunikációs funkcióit az informatikai eszközök ilyen 
irányú, fokozatosan növekvő terhelése veheti át. Ezt a jelenséget nevezhetjük 
„tudásprotézisnek". Fennáll a veszélye annak, hogy az emberen kívül helyezett 
„objektivált tudás" szervetlen adathalmaz, nyersanyag marad. Akkor vagyunk 
valamely gondolkodási eredmény birtokában, ha az beépül a kultúra örökíthető 
emberi szövetébe. A szellemi természetű tevékenységekkel kapcsolatos mindennapi 
erőfeszítésekről való lemondás olyan kockázatot rejt magában, amely főként éppen 
azt a kreativitás potenciált veszélyezteti, amely az eszközök létrejöttének feltétele 
volt. Számítógépek segítségével egyre jobb képességű eszközöket tudunk létrehozni, 
de ez segíthet-e abban, hogy az emberi szellemi képességek, a maguk korlátai között 
továbbfejlődhessenek? Sokan úgy vélik, hogy az erre szolgáló eszközök segítségével, 
ma sokkal eredményesebben gondolkodhatunk. De miben is mutatkozik meg ez az 
eredmény? Az életminőség általános javulásában, vagy inkább a „kínálati 
társadalom" újabb eszközbővítésében? A technikai fejlődés determinált, de ennek 
fenntartható módja és iránya nem véglegesen előre meghatározott. Álláspontom 
szerint a fenntartható fejlődés lényeges elemei közé tartoznak; a személyes és 
társadalmi léptékű fejlődés harmonizációja, a szerves tudás visszacsatolása az 
érzékeléshez és az élményhez, valamint a közös gyökerű tudományos és művészeti 
megismerő, alkotó, tudásörökítő tevékenységek összehangolása. Ezt a megközelítést 
nevezik újabban „planetáris tudatosságnak". Megfontolandó René Dubois szlogenje: 
„Gondolkodj globálisan, cselekedj lokálisan" (1996-ban hozták nyilvánosságra a 
Budapest Klub nagy érdeklődést kiváltó Planetáris Tudat Kiáltványát, melynek 2. 
pontja a kreativitás szerepével foglalkozik. 2000-ben jelent meg Paul Ray szociológus 
és Sherry Ruth Anderson pszichológus THE CULTURAL CREATIVES. HOW 50 MILLIÓN 
PEOPLE ARE CHANGING THE WORLD CÍMŰ KÖNYVE, AMELY BEMUTATTA AZ 
ÁLTALUK megnevezett ÉS VIZSGÁLT gondolkodásmódot és a hozzá társítható 
társadalmi réteget. A témával kapcsolatos kutatások napjainkban is folynak.) 



AZ INTERPRETÁCIÓ HATALMA 

A tisztán megnyilvánuló interpretáció - a totális manipuláció zavarmentes formája. A 
kulturális kontextusba illesztés igénye nem nélkülözheti a tudományterületek, 
művészeti ágak elméleti bázisának harmonizálását. Ez például az alapvető axiómák, 
fogalmak, szakkifejezések, definíciók kompatibilitását is jelenti, de nem engedheti 
meg a döntő tartalmi mozzanatok önkényes megváltoztatását, vagy az előzmények 

és a jelenleg érvényes konklúziók relativizálását. Korszakunkban ismerős filozófiai 
megközelítés szerint; a diskurzus teremti az igazságot. Ez az állítás, a mai helyzet 
tekintetében részben igaz, ugyanakkor veszélyes ismeretelméleti cinizmust takar. 
Frappánsan relativizáló kijelentés, amely arra utal, hogy minden megállapítás 
igazsága az adott nézőpont és a vele kapcsolatban kialakítható interpretáció kérdése. 
(Sok egyéb mellett a gravitáció, vagy például az irreverzibilis entrópia növekedés sem 
nézőpont, vagy interpretáció kérdése.) 




A felismerés, műalkotás több mint interpretációs alapanyag. Ha például; Arthur C. 
DANTO MEGKÖZELÍTÉSÉT KÖVETVE ELFOGADNÁNK, hogy bármi lehet művészet, és 
ebben csak a külső megítélés játszik szerepet, akkor nem lenne értelme művészetről 
beszélni, hiszen az adott jelenség, vagy objektum, bármi más is lehetne. Az ilyen 
jellegű jelentéstágítás nem megjósolja, felismeri, hanem veszélyezteti tárgyának 
létét. (Szerencsére, a közben történtek tükrében ez is már inkább interpretált, mint 
valós veszély. Ha azt állítom, hogy a sündisznó lehet létra, akkor ezzel sem a létrán, 
sem a sündisznón, sem az olvasón, sem magamon nem segítek.) Persze Danto 
projektált koncepcióját első sorban Marcel Duchamp ready-made műveiből vezette 
le, véleményem szerint kevés jelentőséget tulajdonítva a művek aktuális 
kontextusának, túl nagy jelentőséget az interpretációnak (magának) és a befogadó 
konformizmusának. Az sem segít túlzottan a kulturális beágyazódásnak, vagy az 

alkotói motiváltságnak, hogy az interpretátorok döntenek arról is, hogy a 
tevékenység nyomán létrejött-e egyáltalán valamely mű, vagy sem. Mindez azt a 
látszatot keltheti, mintha a kreativitás valójában az interpretációban rejlene. Az 
interpretáció hatalma a felvértezetlenek körében meglehetősen nagy. Éppen ezért 
jelentős a média befolyása. Szinte bármilyen jelenség, vagy megállapítás lehet 
félreérthető, vagy félremagyarázható, de ez igazságtartalmával, vagy annak 
jelentőségével nincs közvetlen összefüggésben. Az alkotói attitűd felől közelítve 
persze lehet bármely emberi tevékenységet művészi igénnyel folytatni. Ebben az 
értelemben a művészet kifejezés tevékenységi szintet, nem pedig típust jelöl. De itt 
is inkább az alkotói igényen, nem csupán a külső megítélésen múlik a megjelölés. 
Nem mellékes az a körülmény (bár sok gondolkodó elhanyagolhatónak véli), hogy a 
művészethez mégiscsak kellhet a művész. Ez akkor is igaz, ha bizonyos feltételek 
teljesülése mellett bárki művésszé válhat. Az interpretációk tendenciózussága, 
manipulálhatósága mellett a sokféleségük is éppoly veszélyes lehet. Valószínűleg 
ismerősen cseng; „ahány befogadó, annyi értelmezés". Ez a „mindenki máshogy 
látja" - tehát forduljunk szakértőhöz - jelensége. A kérdéssel foglalkozó pszichológiai 
vizsgálatokból ismerhetjük, hogy az asszociációk és interpretációk a kulturális 
pallérozottságtól függetlenül, bizonyos mértékben tipizálhatók. Az interpretációk, 
vélemények diffúz volta, inkább a támpontokat adó egyezményes kulturális 
homogenitás hiányával függ össze. Az egymás mellett, és bizonyos mértékig 
egymástól független szubkultúrák, mikro kultúrák külön szempontok alapján külön 
válaszokat adhatnak ugyanazokra a kérdésekre. Miközben a globális kihívások közös 
gondolkodást, közös értékrendet igényelnének, néhány évtized alatt korunk olyanná 
vált, mint a „Kulturális ősrobbanás" - minden mindentől távolodik. Napjaink 
kreativitásának nem az interpretációkban kell kibontakoznia, mert az csak korunk 
illuzionizmusát erősítené. 



A MŰVÉSZETPROTÉZIS, AVAGY A KREATIVITÁS ÉS A NEM 
MŰVÉSZET 

Egy fejlődésorientált korban az alkotóképesség szükségességét nem nehéz belátni. 
Az is nyilvánvaló, hogy kreativitásra nem csak a szorosabban vett művészeti 
területeken fontos. Nehéz is meghatározni a művészeti igényű aktivitás határait, 
különösen, ha a tevékenységi szint értelmezéssel közelítünk. Leonardo da Vinci 
önmagát konstruktőrnek, hadmérnöknek, építésznek, kutatónak tartotta, aki 
festményeket és szobrokat is készít. (Valójában pedig zömmel reprezentatív 
rendezvények, mai kifejezéssel performance-ok tervezésével, rendezésével kereste 
kenyerét.) 

A művészek, feltalálók, tervezők, konstruktőrök, fejlesztő mérnökök, menedzserek, 
innovációs beruházók mellett olyan művészetközvetítő funkciókat találunk, mint a 
kurátori, művészeti menedzseri, szervezői, művészetoktatói, művészettörténeti, 
művészetelméleti, esztétikai, művészeti írói, művészeti közművelői, gyűjtői, 
mecénási, művészeti beruházói, művészet-gazdasági, szerzőjogi tevékenységek. 

A művészetgazdaság átfedésbe kerül más gazdasági területekkel. Ennek nyomán a 
közvetítő szféra szereplői részesülni kívánnak az alkotói, innovatív magatartást övező 
presztízsből (is). A művészetközvetítő funkciókat gyakorlók már nyíltan vállalják, 
hogy szerepük meghatározóvá vált, nemcsak a művek utóéletével, hanem 
létrejöttével kapcsolatban is. Ma már nem arról folyik a diskurzus, hogy szép-e ami 
igaz, vagy igaz-e ami jó, hanem hogy valójában műalkotás-e a nem megvett 
műtárgy? A legenda szerint egy alkalommal Mozart, fémpénz híján, hirtelen egy 
darab papírra rótt kottát adott egy koldusnak. Értékes ajándék-e a személyre szóló 
szerzemény? A közönség ámulatát gyakorta nem maguk a műalkotások, inkább azok 
árai váltják ki. Ma már nem az alkotó teszi naggyá megbízóját, mint a 
művészettörténet nagy korszakaiban, hanem megfordítva. Kirívó esetekben maga az 
alkotó is nélkülözhető, vagy az ismeretlenség homályában marad. (Hívjuk ezt is 
kreatív megoldásnak? Például; aranylemezek zenei ismereteket nélkülöző celebekkel 
és névtelen bérelt zenészekkel, hasonló könyvsikerek névtelen bérelt tollforgatókkal, 
épületegyüttesek meg nem nevezett építészekkel...) Az építészek szerint minden 
lényeges kérdésben a megbízó dönt, és ezt el kell fogadni, mert nincs építőművészet 
épület nélkül (Na egyelőre.). A filmeket is egyre inkább azok jegyzik, akik a 
megvalósításhoz a pénzt hozzák. Az alkotók egyre inkább háttérbe szorulnak és sok 
esetben éppen magában az alkotói magatartásban, korlátozódik szabadságuk. A 
közvetítő szférának valóban fontos feladatai vannak, de nem magában az 
alkotásban, hanem annak infrastrukturális és kulturális körülményeinek 

fejlesztésében. Az alkotók tevékenysége nyomán létrejövő egyetemes emberi 
értékek egyre inkább szolgáltatássá, vagy piaci termékké válnak. A kreativitás 
manapság nem az alkotás, hanem az eladás műszava lett. Nemrég olvastam valahol, 
hogy ideje lenne egyetemi szinten elindítani a kreativitás oktatását. Bizakodva 
fogtam bele az írásba, mert ugyan a kreativitás fejleszthető és nem oktatható, de 
mégiscsak jó szándékot feltételeztem a sürgetés mögött. Hamar kiderült, hogy a 
kreatív menedzserek oktatása volt a megjelölt cél. A PR és reklámügynökségeknél 
jellemző foglalkozás a „kreatív", aki többnyire a szlogenírókat, grafikusokat, 
klipkészítőket, a megrendelő kívánsága szerint instruálja, irányítja. Vizsgáljuk meg mi 
a „kreatívok" feladata: A megbízó igénye szerint eladhatóvá tenni termékeket; 
amelyek lehetnek tárgyak, személyek, vagy fogalmak. Lehet kereskedelmi, vagy 
politikai áru. Ebben az esetben kreativitásnak hívjuk a gazdasági, vagy politikai 
manipulációt. A reklámtevékenység hatóköre fokozatosan kibővült, az informálást, 
szórakoztatást, a teljes médiát uralja. (Reklám nélkül ma már reklámozni sem lehet.) 
Fel lehet vetni a kérdést persze úgy is, hogy a művészettörténeti korokban, a 
megrendelt művek hasonlóképpen (profán megfogalmazással) propagandisztikus 
célokat szolgáltak, az egyházi és világi személyiségek és eszmék nagyságát hirdették. 
A vallások, eszmék és uralkodók szolgálatában megannyi névtelen alkotó dolgozott. 
Mi akkor a különbség? Többek között a reprezentativitás, a magas alkotói színvonal 
igénye. A történeti korokban a művészeti médiumok nem alulra, hanem felülre 
igazodtak. Nem alul manipuláltak, hanem fennen hirdettek. Kulturális hatásuk nem 
az értékcsökkenés irányába mutatott, és lényegében nem váltak áruvá. Formai 
homogenitásukkal nem az individuum illúzióját, hanem a kollektív szellemi közösség 
érzését, szemléletét táplálták. A népművészet a maga módján ugyanezt tette. Ezért 
is beszélhetünk stíluskorszakról és a hozzá tartozó világképről. A stílus ma már az 
egyéni konformitáshoz kapcsolódó fogalommá vált, hasonlóan a világképhez. A 
reklámok egyre kevésbé a portékát, és annak kiváló tulajdonságait népszerűsítik, 
inkább az általa sugallható életérzést hirdetik. Nem mást kínálnak, mint illúziókat. Ha 
ezt kreativitásnak nevezzük, akkor tévedünk. Ez a kreativitás illúziója. 
Fejlődésorientált korszakunk ellentmondása, hogy a legkorszerűbb eszközök 
birtokában működnek a leghatékonyabban a minőséget illetően a legkevésbé 
érdekelt fejlődést gátló tényezők. A mai technológiával előállítható a magas 
minőség, de a lehető legkevesebb befektetéssel elérhető leghatásosabb illúzió ennél 
jóval gazdaságosabb. Az illúziók minősége a valóság rovására nő. Az a kulturális 
időszak, amelyben a kutatásra, fejlesztésre szánt részarány csökken, ahol a 
„generatív tevékenység", alkotás, kivitelezés értéke, a járulékos elemekkel 
összevetve ilyen alacsony, az nem nevezhető az innováció és a kreativitás 
korszakának. 

Napjainkban a kreativitás igénye minden állásinterjú célzott szempontjává vált, olyan 
állások esetében is, amelyek ezt voltaképpen nélkülözhetik. A médiában ma már a 
háztartási gépek intelligenciájáról hallhatunk. Ne jusson erre a sorsra a kreativitás 
fogalma is. Annak sem örülnék, ha a kifejezés a hamis látszatkeltés szinonimájává 
válna. Miután továbbra sem kívánnék illuzionista lenni, maradnék tisztelettel inkább 
alkotó. 

A KORTÁRS MÁGIA DIFFERENCIÁLT MEGJELENÉSI 
FORMÁI 1. 




A TÉRPERSPEKTÍVA ÉS IDŐPERSPEKTÍVA ÚJ DIVERGENCIÁJA 

A perspektívához való viszonyunk változó. Maga a fogalom szűkebb és tágabb 
értelmű, a látással összefüggő távlati rövidüléstől terjed a térbeliségen túlmutató 
metaforikus szóhasználatig. A távlat kifejezés egyszerre térbeli és időbeli 
dimenziókra utalhat. Ebben az írásban a két értelmezhető dimenzió viszonyának 
változásaira kívánom felhívni a figyelmet. 

A SOROZAT MOTTÓJA GYANÁNT (ÁTEMELÉS): 

„Ezekben az írásokban nem szándékozom a fenomenológiai és hermeneutíkai 
indíttatású művészetelméletek interpretálására szorítkozni, sőt inkább kerülném a 
filozófiai adaptációkat. Számomra maguk a művészeti jelenségek mindig 
érdekesebbek voltak a filozófiai interpretációknál. Úgy is fogalmazhatnék, hogy 
azokat a filozófiákat kedvelem, amelyek nem a filozófia felől közelítenek. Ha a 

filozófia magyaráz, akkor a művészet felmutat. A felmutatást nem terheli tétel- 
bizonyítási kényszer. A filozófia egy művész számára jobbára nem cél, nem eszköz, 
hanem kísérőjelenség. (Ha valaki mégis hasonlóságot vél felfedezni valamely kortárs- 
filozófiai megközelítéssel, annak szándékosságáról ne legyen meggyőződve.) A 
művészetelmélet nem művészetfilozófia. Tágabb annál és akár nélkülözheti is a 
filozófiai eredetű felvetéseket. A művészetelmélet nem a filozófusok művészettel 
kapcsolatos gondolkodását interpretálja, hanem a művészek gondolkodását 
bármiről, akár a filozófiáról is. Nagyjából az ezotériától a techné szakelméletekig 
vertikális és horizontális kiterjedése számos tudományterülettel átfedésbe kerül. A 
művészetelmélet még az elmélet-művészetet is megengedi. (Gondoljunk M. 
Duchampra, a Fluxusra, vagy a Concept-art-ra.) A különbség persze nem jelenti azt, 
hogy a filozófust és a művészt egészen más fából faragták volna, de a 
megmunkálásuk mégis jelentősen különbözik. A művészt jó esetben az alkotói 
attitűd hajtja, gondolkodása nem kizárólag a megszokott fogalmi keretek között 
mozog." 




A sorozat bevezetőjéből idézett mozzanatok természetesen érvényesek erre az írásra 
is. A perspektívák viszonyával való vizsgálódásnak (szándékaim szerint) nem csupán 
elméleti jelentősége lehet, hanem a művészetoktatásban és a vonzáskörébe tartozó 

tanárképzésben hasznosítható gyakorlati konzekvenciák levonásában is támpontokat 
nyújthat. 

Ha bármely területen feltesszük a kérdést: Milyen viszonyunk van egy adott téma 
kapcsán a régmúlttal, múlttal, közelmúlttal, máris a közelébe kerülünk az 
időperspektíva nézó'pontjának. (Ez természetesen a személyes múltunkkal való 
viszonyunkra is érvényes lehet.) 

Példaként említhetem, hogy az elméleti fizika tér-idő kontinuum értelmezésével 
kapcsolatban számos igen fontos írást olvashattunk, de a távlati arányosság általunk 
vizsgált viszonylata még ebben a szegmensben is eléggé hangsúlyozatlan maradt. A 
tudománytörténeti viszonylatok kapcsán Thomas Kuhn által felvetett (és a lelkes 
követői által sok esetben eltúlzott és félremagyarázott) paradigma és 
paradigmaváltás elmélet szintén változtatott (lassan és több lépésben) a múlthoz, 
időhöz való viszonyunkon. Elhangzott (és visszhangzott) az addigi evidenciák alapján 
fel nem tett kérdés: Szükséges-e az előzmények ismerete ahhoz, hogy egy új jelentős 
művészeti, vagy tudományos innováció létrejöjjön? Természetesen nem olyan 
egyszerű a válasz erre sem, mert vannak olyan eredmények, amelyek a történeti 
előzmények nélkül is érvényesek. Más (bármely jelentős) részeredmények pedig 
továbbépítenek valamit, ami önmagában nem volna stabil tudományos, vagy 
kulturális konstrukció. Mindenesetre a Bolyai féle geometria nem jött volna létre az 
Eukleidészi nélkül, pedig alapjaiban eltér attól. Kuhn maga is felismerte, hogy az 
emberi tudás viszonylatokban létezik, igazán „független" előzménymentes (és 
konstellációmentes) gondolat nincs. A huszadik századi képzőművészeti mozgalmak 
„izmusok" is előzményeiket és egymást feltételezve deklarálták új elveiket. Már itt 
megjegyezhetem, hogy a komplexebb művek értékmaradandóságát részben éppen 
az összetettségük és a tágasabb időhorizontjuk magyarázza. A „naprakészség" 
rövidíti az érvényesség idejét. (A Rolls-Royce nem fog lógót cserélni.) 

A KÖLCSÖNZÖTT FOGALMAK A TÉRBELI ÉS IDŐBELI 
JELENSÉGEK ABSZTRAHÁLÁSÁB AN 

Ami térben lokális marad, az időben nagyobb perspektívával bírhat. Ami időben 
lokális marad, ebben a korlátozott intervallumban, térben nagyon kiterjedhet. A 
térbeli és időbeli arányos távlat ideája, vagy inkább ideálja azért illúzió, mert az idő 
valójában, ha nem is korlátozott módon, de mégiscsak egydimenziós. A jövő 
valójában kivetített múlt, a jelen folyamatosan múlttá válik, így valójában csak 
múltunk van. A megélt idő tényleges mozgást jelent, de nem térben. Mindez a 
személyes időre és a közösen átéltre egyaránt érvényes. A probléma abban 
mutatkozik leginkább, hogy a személyes idő egyre inkább eltér a közöstől; a 
civilizációs változások olyan mértékben felgyorsultak, hogy a személyes arányos 
életívet ma már szinte lehetetlenné teszik, mert újra és újra tapasztalatlanná teszik 

az egyént. Az újabb generációk nem igazán tudnak „felnőtté" válni, örökké az 
iskolapadban maradnak. 




A tapasztalatok egyre rövidebb távon érvényesek, csakúgy, mint a praktikus 
tananyag. Mindez azt is jelenti, hogy az idő' fogalma már nem homogén entitásra 
utal. A különböző idősíkok egybecsúsznak, egyszerre több korban élünk. A gyorsuló 
civilizációs fejlődés függetlenedik az emberi életciklusokhoz kötődő kulturális 
változásoktól. A „kulturális fejlődés" kifejezés az egyéni, NI. a generációs csoportok 
fejlődésre vonatkoztatva értelmezhető, nagyobb társadalmi egységek esetében 
megtévesztő és értelmetlen. Csak saját generációs-és kulturális környezetünkön 
belül válhatunk egyre kulturáltabbá. (Nem lehetünk kulturáltabbak, mint az adekvát 
szinten lévő történelmi elődeink, vagy paralel partnereink a maguk kultúráján belül.) 

A globális világban az eltérő idősíkok párhuzamosan futnak, másként; ez a különböző 
„időszámítású" párhuzamos kultúrák kora. (A párhuzamos kultúrák homogén globális 
alapú oktatása nem kívánatos és nem végrehajtható feladat.) 

Ha elfogadjuk az állítást; hogy a tünékeny jelennel és a tükrözött jövővel szemben 
igazán csak múltunk van, akkor fokozott jelentőséget tulajdonítunk a múlthoz való 
viszonyunknak, az időbeli távlatiságnak, az időperspektívának. A távlatiságra, a 

nagyobb horizontra való törekvés, a hosszú távú gondolkodás, a jövőre 
vonatkoztatott időperspektíva, a térbeli perspektíva kölcsönkifejezései, az idő 
dimenziójára vetítve. Mivel a jövő önmagában is a múlt tükrözése, ezért fontos a 
távlati gondolkodást a múltra vonatkozó szemléletünkben is irányadónak tekinteni. A 
perspektíva ábrázolási szabályai itt is érvényesek; ami közel van nagyobb és 
ekvivalensen fontosabb, ami távol van szélesebben átlátható ugyan, de kevésbé 
meghatározó a jelen számára. (A távolabbi dolgokat jobban átláthatjuk, mint a 
közelieket, de kevésbé dominánsak a közeliekhez képest.) Az időperspektíva 
szempontjainak figyelembe vételét akadályozza az idősíkok egybecsúszása. 
Távolabbról nézve (globális szemszögből) adott pillanatban több korszakban élünk 
párhuzamosan. Olyan korszakokban, amelyeknek saját története van, de esetenként 
több évszázad választja el azokat, amelyeket a globalizáció és a kommunikációs 
technika összekapcsol és időben egymás mellé helyez. 




Elérhető közelségbe kerültek a szinte középkori kulturális és civilizációs körülmények 
között élő emberek világa, és a fejlett társadalmak emberei, kultúrái. Különböző 
időket, múltakat, távlatokat egy időben élhetünk meg, térbeli utazásaink 
„időutazások" lehetnek, azonos időben, korszakban. Az időperspektíva szemléletnek 
komoly konzekvenciái lehetnek az oktatásra nézve. A tendenciákat ismerve olyan 
elbizonytalanodás tapasztalható a múlt ismeretének jelentőségének felismerésével 



28 



HANTOS KÁROLY: KÉPESSÉGEK ÉS KÉPTELENSÉGEK KÉPEKKEL 
MŰVÉSZETELMÉLETI ÉS MŰVÉSZETPEDAGÓGIAI ÍRÁSOK 



kapcsolatban, amely már-már veszélyezteti az általános tudásörökítés folyamatát. A 
jelenre és a gyors és praktikus „megtérülésű", az időtávlatok szempontjából 
beszűkült oktatási tartalom és mód egyre növeli a problémát; minél gyorsabban 
hasznosítható egy ismeret, annál rövidebb ideig érvényes. Az „ideiglenes kultúra", 
rosszabb esetben „konzumkultúra" jelensége egyre jellemzőbbé, általánosabbá válik, 
amely önmagában hordozza saját felmorzsolásának sürgetését is. A mesterséges 
kultúrapótlók nem tudják helyettesíteni a szerves kultúrát, amelynek távlati 
folyamata és lokális értéke van. A történelmi korok egyik tanulsága éppen az, hogy 
nem a nagy birodalmak létrehozása volt a nagyobb probléma, hanem ezek tartós 
fenntartása. A legtöbb esetben nem erőszakos módon szűntek meg ezek a 
birodalmak, hanem azért, mert fokozatosan megszakadt a generációkon átívelő 
tudásörökítési lánc, így a kultúra folyamatossága. A hosszan egzisztáló birodalmak 
(és ez a legfontosabb minőségi mércéjük) fejlett közigazgatási hálózattal és 
folyamatos kultúrával rendelkeztek. Amint ez a folyamatosság megszakadt, 
széthullott a birodalom. Az oktatásnak nem csupán a jelent és a rövidtávú fejlődést, 
hanem a távlati jövőt és kulturális stabilitást kell szolgálnia, nem szorulhat háttérbe a 
felelős perspektivikus gondolkodás. 

(A felvetett gondolatok további kutatásokat és részletesebb kifejtést igényelnek.) 
Budapest, 2013 

„Egy fejlődésorientált korban az 
alkotóképesség szükségességét nem nehéz 

belátni." 



